- Det er ikke et liv for børn, siger far, som ikke kan genkende den kvinde, han har kendt siden folkeskolen og stormfuldt forelskede sig i

Ved du noget, så kontakt os. Sms/mms til 1224 (alm. takst), eller mail til 1224@eb.dk.

Da Johanne fyldte fem, sang far ikke med på fødselsdagssangen.

Og heller ikke, da datteren byttede fem ud med seks, eller hendes brødre fejrede deres sidste seneste tre fødselsdage, var Rico Markussen til stede.

Men nu har den 40-årige far til tre set, hvordan datteren blev fejret.

Ekstra Bladet har i dokumentaren 'Bortført til Brasilien' bragt et eksklusivt indblik i den videodagbog, som hans ekskone Lisbeth Markussen i månedsvis førte, mens hun og børnene gemte sig for myndighederne.

Se Ekstra Bladets dokumentar 'Bortført til Brasilien', som giver et eksklusivt indblik i den videodagbog, som Lisbeth Markussen i månedsvis førte, mens hun og børnene gemte sig for myndighederne, her:

Eksklusive dagbogsoptagelser fra kvinde på flugt

Sagen er blevet højaktuel på ny, efter at to danske børn for få uger siden blev udleveret fra Brasilien til Danmark. Børnene og deres mor Angelina Mathiesen opholdt sig i en periode sammen med Lisbeth Markussen og børnene i Brasilien, og fædrene er overbevist om, at det ikke var tilfældigt.

Rico Markussen er nu oprevet over, at det ikke er lykkedes de danske myndigheder at få hans børn hjem sammen med Angelina Mathiesens og hendes eksmænds børn, men at han skal se sine egne børn på video uden at vide, hvor de er.

Rystet over optagelserne

I Lisbeth Markussens videodagbog ser man bl. a., hvordan mor og søskende vækker Johanne med fødselsdagssang, før hun foran en gruppe brasilianske børn puster lyset ud på en kage.

Videodagbogen dokumenterer også, hvordan Lisbeth Markussen flytter fra sted til sted.

Hvordan to af børnene på et tidspunkt ligger på madrasser på gulvet og ser fjernsyn, syge med høj feber.

Hvordan Johanne er ked af det, fordi hun ikke må være med i en leg med sine brødre.

Lisbeth Markussen fortæller også, at hun har fået hjælp af kirkens folk.

Artiklen fortsætter under billedet...

Rico Markussen frygter, at Lisbeth Markussen og børnene ikke længere er i Brasilien eller på vej væk: -Lisbeth er snu. Hun kan have fået lavet falske pas, siger den 40-årige mand med reference til DR-dokumentaren ’Børn under jorden’, hvor man så kvinden køre til Beograd med børnene på bagsædet for at skaffe falske rejsedokumenter. Det lykkedes ikke. Foto: DocEye/DR

Giver mig kuldegysninger

Ifølge Rico Markussen har Lisbeth Markussen altid været knyttet til kirken - sunget i kirkekor og gået til babysalmesang, men parret blev dog viet på rådhuset.

- Hvis hun har taget kirken til sig i Brasilien, er det, fordi hun håber, at der her vil være nogen, hun kan få til at tro på sin historie - og dermed få hjælp, mener eksmanden, der er dybt fortvivlet over optagelserne:

– Det blik, hun sender, da hun sidder i sofaen med børnene og synger, giver mig kuldegysninger og skræmmer mig, fortsætter Rico Markussen, der ikke kan genkende den kvinde, han i sin tid så stormfuldt forelskede sig i, og har kendt siden folkeskolen.

Lisbeth Markussen og børnene synger fødselsdagssang i en sofa et af de steder, hvor de har opholdt sig, siden den i dag 40-årige kvinde bortførte Johanne, Sigurd og Kristian til Sydamerika. Foto: Privat

- Jeg er rystet over at se, hvilken tilværelse Lisbeth byder vores børn. Det ligner slum og noget, jeg selv har boet i for 20 år siden, da jeg rejste rundt i Thailand med rygsæk. Det er ikke et liv for børn.

Enhed: Vi opgiver aldrig en sag

’Straffesagen mod Lisbeth Markussen er fortsat verserende, og hun er som følge heraf internationalt efterlyst. Vi arbejder både på juridiske og diplomatiske løsninger, men vil ikke i øvrigt kommentere på sagen på nuværende tidspunkt’, oplyser Midt- og Vestjyllands Politi.

Hverken politiet eller Børne- og Socialministeriet vil forholde sig til, hvilken betydning udviklingen i Angelina Mathiesen-sagen kan have for muligheden for at få Lisbeth Markussen og hendes børn hjem.

Børne- og Socialministeriet slår dog overfor Ekstra Bladet fast, at Koordinationsenheden for Børnebortførelser ’aldrig opgiver en sag’.

Nu er hun bekymret

Lisbeth Markussen er orienteret om, at Angelina Mathiesens børn er blevet udleveret til Danmark.

Sagens udvikling bekymrer hende, skriver hun i en besked til Ekstra Bladet.

Siden har det ikke været muligt at komme i kontakt med kvinden, som efter alt at dømme stadig befinder sig i Brasilien ved sidste kontakt.

Artiklen fortsætter under billedet...

Rico Markussen har fået tilkendt den fulde forældremyndighed over børnene i Danmark. Det betyder dog ikke, at Lisbeth Markussen skal holdes væk:

– Når børnene kommer hjem, skal de hjælpes ordentligt i vej, og hun og jeg må finde en måde, det kan fungere på. Jeg er nødt til at samarbejde med hende på et eller andet plan. Det drejer sig om vores børn, siger han.